कक्राझार , 2 नभेम्बरःबिमायनि न'सिम आलासि जानो थांनानै गावनि न'सिम गिदिंबोफिनासै पंकज ब्रह्मआ । कक्राझारनि दतमायाव थानाय बिमायनि न'आव आलासि जानो थांनाय गवानि हटेल मेनेजमेन्टनि फरायसा पंकज ब्रह्म ( 17 ) आ हरखाबै दतमानि लङा दैसायाव गोमायो । बिमायनि नख'रआ जाथायनि बागै मिथिहोनाय बायदिब्ला शनिबारखालि बेलासि समाव गामिनिनो सानै लोगोखौ लांफानानै पंकज ब्रह्मआ लङा देसायाव दुगैनो थाङो । बेनि उनाव सानै लोगोया दुगैखांनानै दैसानिफ्राय बोरियाव फैफिन्नायनि उनावनो पंकजआ दैसायाव फिन दुगैनो थांफिनो । नाथाय हरखाब दुगैनो थांफिन्नायावनो गबयो होननानै मिथिनो मोननाय जादों । अदेबानि दैसायाव गबनानै पंकज ब्रह्मआ गावनि जिउखौ फोजोबना लानांगोन बेखौ रावबो सिमाङावबो सानाखैमोन । बे जाथायखौ मिथिनो मोन्नाय लोगो - लोगोनो पुलिस आरो एसडिआरएफ हान्जाया लङा दैसायाव सहैनानै पंकज ब्रह्मखौ नागिरनो हमदोंब्लाबो नाथाय गोबाव समनि उनावसो एबा रबिबारखालि बेलासि समावसो लाइमोन पंकज ब्रह्मनि गोथै सहखौ बोखांनो हायो । मख'नो गोनांदि , गसाइगाव महकुमानि सिङाव थानाय मक्रापारा कमलसिं गामिनि थागिबि साजेन ब्रह्मनि फिसाज्ला पंकज ब्रह्मआ लङा दैसायाव गबनानै जिउ खहा जानाय जाथायखौ लानानै दुखुथिया नख'रा दासान्दि दुखुनि मोदैखौ लानानै हांमा सुरनायजों बुब्लिखौ बारहोदों । 
हटेल मेनेजमेन्टनि फरायसा पंकज ब्रह्मनि सहखौ बोखांनो हाबाय